|  |  |  |
| --- | --- | --- |
| Kuldar Leis | | Teie: 10.12.2025 nr 4-6/59/13 |
| Kliimaministeerium  Suur-Ameerika 1  TALLINN 10122 | | |
|  | | Meie: <reg\_kpv> nr - <jrk\_nr> |
|  | |  |
|  | | |
| **Tallinna linna säästva liikuvuse projektide**  **toetuse kasutamise tähtaegadest ja kaasnevatest kohustustest** |  | |
|  | | |
|  | | |
| Austatud Kuldar Leis | | |
|  | | |
| Täname heade soovide eest ning omalt poolt loodame hea ja tulemusliku koostöö jätkumist ka alanud 2026. aastal.  Soovite oma kirjas Tallinna linna kinnitust, et säästva liikuvuse infrastruktuuri arendamise investeeringute kavas olevate projektide elluviimist alustatakse ja eesmärgid täidetakse vastavalt kehtivale ajakavale ning eelnõustamisel kinnitatud sisule.  Tallinna linn on alustanud 2026.a. eelarve koostamist ning selle protsessi raames vaadatakse üle linna võimalused jätkata eelmise linnavalitsuse algatatud suuremate taristuprojektidega. | | |

Tallinna linna säästva liikuvuse infrastruktuuri arendamise investeeringute kavasse on kinnitatud 7 projekti jalgrattaliikluse, mitmeliigilise taristu ning trammiliikluse prioriteetide raames.

Siinkohal jagame Teiega infot kõigi projektide osas:

Pärnu mnt rattatee lõigus Vabaduse väljak – viadukt - projekteerimise töövõtuleping TKA411 sõlmiti 14.11.2025​ ning tööd kulgevad graafikujärgselt. Ekspertiisi läbinud põhiprojekt peaks valmima jaanuaris 2027 ning ehitushanke saaks välja kuulutada märtsis-aprillis 2027. Ehituslepingu sõlmimine on planeeritud sügisel 2027 ning ehitustöödeks vajalik aeg on 21 kuud.

Tehnika tänava rattatee – 5.novembril 2025 laekunud projekteerimise riigihanke (viitenr 296440) pakkumused on hindamisel. Ehituslepingu sõlmimine on planeeritud 2027. aasta lõpuks ning ehitustöödeks vajalik aeg on 16 kuud.

Liivalaia tn rattatee ja Liivalaia trammitee - projekteerimise töövõtuleping TKA277 sõlmiti 29.04.2025 mõlema objekti ühiseks projekteerimiseks kogu tänava rekonstrueerimise raames. Projekteerimise esimese tegevusena viidi läbi põhjalik liiklusuuring mille tulemused näitasid, et trammiliini ehitamine sellel kujul vähendaks Liivalaia tn läbilaskevõimet oluliselt rohkem kui objekti eskiisi tegemisel oli arvestatud. Kuigi ka investeeringuettepanek näeb ette sõiduautode osakaalu vähendamist kuni 30%, siis uuring näitas, et läbilaskevõime väheneb teatud kohtades isegi üle 50% ning mõjutatud on mitte ainult Liivalaia tn vaid Tallinna liiklus laiemalt. Sellest tulenevalt võtame oma investeeringuettepaneku Liivalaia tn trammi ehitamiseks tagasi. Sooviksime jätkata Liivalaia rattatee ehitamise ettevalmistamist, kuid peaksime selleks tellima uue projekteerimise, sest lepingut TKA277 ei ole meil võimalik muuta selliselt, et saaksime ainult rattatee eraldi ehitamise projekti. Samuti ei ole valmivat projekti võimalik ellu viia etapiviisiliselt, sest kogu tänavaruumi lahendus koos tehnovõrkude on omavahel nii tugevalt läbi põimunud, et ainult ühte elementi (rattateed) ei ole võimalik sellest ellu viia. Oleme seisukohal, et rattateede eraldi projekteerimise hankimise korral ei ole ehitust võimalik lõpetada 2029. aastal. Seetõttu saaksime objekti ehitust planeerida ainult juhul kui on võimalik pikendada toetuse kasutamise lõpptähtaega vähemalt ühe aasta võrra.

Narva mnt rattatee lõigus Pronksi tn – Russalka ristmik – Kuna Liivalaia trammitee ehitamise negatiivsed mõjud täpsustusid kahetsusväärselt alles projekteerimise faasis, siis Narva mnt rattatee puhul soovime anda hinnangu objekti mõjudele enne projekteerima asumist. Viime hetkel läbi liikluslahenduste alternatiivide analüüsi ning informeeriksime Teid meie lõplikust otsusest objekt ellu viia või mitte hiljemalt veebruari lõpus.

Kristiine ühistranspordisõlm, I etapp – objekt viiakse ellu kahe hankega. Esimene hankeleping, mis sisaldab Endla raudteeviadukti aluste tunnelite ehitust on sõlmitud 16.07.2025 TKA331 ning ehitustööd käivad. Teist hanget Kristiine keskuse esise ala lahendamiseks valmistame hetkel ette ning plaanime lepingu sõlmida juuli kuus.

Pelguranna trammitee – projekteerimise töövõtuleping TKA364 sõlmiti 10.09.2025. Investeeringuettepaneku esitamisel on kaalutud kahte võimaliku trassi ning ettepanekut kahel korral muudetud. 2024. aasta suvel saatis toonane linnavalitsus uuendatud ettepaneku, milles eelistati nn Putukaväila trassi ning sama aasta sügisel uue muudatuse, milles eelistati nn Puhangu tn trassi. Oleme mõlemad ettepanekud läbi töötanud ning leiame, et eelistatud peaks oleme 2024. aasta suvel esitatud Putukaväila trass. Seda peamiselt kolmel põhjusel – see on tehniliselt lihtsam, majanduslikult soodsam ning kohalike elanike poolt eelistatud. Seetõttu informeerime Teid, et soovime investeeringuettepanekut uuendada ning esitata eelistatud lahendusena Putukaväila trassi. Esitaksime ettepaneku koos Narva mnt rattatee otsusega veebruari lõpus, kuid vajadusel saaksime seda teha ka varem. Informeerime ka, et kuna projekteerimise hanke lähteülesanne nägi ette ainult Puhangu tn trassiga lahenduse projekteerimise, siis ei pruugi meil olla võimalik Putukaväila trass valmis projekteerida antud lepingu raames. Viime hetkel läbi õiguslikku analüüsi, kas lepingu muutmine on võimalik või mitte. Kui lepingu muutmine osutub võimatuks, siis peame Putukaväila trassi osa eraldi projekteerima, mistõttu saame rahastustaotluse lõplikud materjalid esitada 2027. aasta suvel.

Arvestades, et me ei vii ellu Liivalaia tn trammitee ehitust ja sellega seoses ei ole kindel ka Liivalaia tn rattatee ehitamine ning täpsustamist vajab ka Narva mnt rattatee ehitamine, siis vabaneb investeeringute kavas vahendeid, mille kasutamiseks teeme ettepaneku kaaluda Tartu mnt Ülemiste raudteeviadukti aluste tunnelite ehitamist. Antud tunnelid olid osa meie poolt eelnõustamisele esitatud Tartu mnt rattatee objektist, kuid kuna antud objekt jäi investeeringute kavast välja, siis ei läinud me edasi objekti projekteerimisega. Küll aga oli juba varasemalt olemas projekt Tartu mnt raudteeviadukti aluste tunnelite ehitamiseks. See tähendab, et kuigi me ei jõuaks 2029. aasta lõpuks valmis ehitada kogu eelnõustamisele esitatud Tartu mnt rattateede objekti, saaksime juba järgmine aasta alustada nimetatud tunnelite ehitamist ning võiksime omavahenditest jätkata rattateede ehitamist ja ühendamist äsja valminud Lastekodu tn rattateega. Lisaks on hetkel koostamisel Ülemiste keskuse detailplaneering, mis näeb ette rattatee ehitamise Tartu mnt lõigul Ülemiste keskuse ees, ühendades tunnelid ka Rae valla suunas. Seega saaksime tunnelite ehitusega luua tervikliku ühenduse kesklinna ja Ülemiste piirkonna vahel. Palume Teie poolseid suunised, mida peaksime järgmise sammuna tegema, et Tartu mnt raudteeviadukti aluste tunnelite investeeringuettepaneku esitamisega edasi minna.

|  |  |
| --- | --- |
|  | |
| Lugupidamisega | |
|  | |
|  | |
|  | |
| (allkirjastatud digitaalselt) | |
| Peeter Raudsepp  linnapea | |
|  | |
|  | |
|  | |
| Koopia: | Riigi Tugiteenuste Keskus |

Eret Hiiemäe; 640 4311 eret.hiiemae@tallinnlv.ee